《彦周见和复答》
宋代·释德洪

既有疾可示，非是都无疾。如春有阳燄，渴鹿想为湿。

以君足疾苦，例我痛腰脊。忍痛而曰空，触墙为无壁。

此论盖四座，闻者皆屏息。吾闻有漏躯，有病资药石。

漏尽病乃除，其神则无隙。譬如出矿金，万锻受锤击。

妙哉迂开老，辩博见才力。种性能文章，怒骂成诗什。

荆山玉抵鹊，而为路人惜。此诗不辞和，而药不厌乞。

又如梦中人，饥而获饮食。觉来辄大笑，饥饱两俱失。

以是知法空，妄尽方自释。解空如佛言，不许离声色。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。